Aud Annie Rotvik ble av komiteen utropt til årets Kolverik etter flere års arbeid med Kolvereid Vel, Frivillighetssentralen, seniordans samt tiltak på eldrehjem. Vi gratulerer med velfortjent pris.
Alexander Båfjord fra Kolvereid Idrettslag delte ut årets innsatspris som i år gikk til Steinar Bråtteng som i en årrekke har vært en ildsjel i KIL Fotballgruppa.
Steinar Bråtteng fikk årets innsatspris, mens Odd-Steinar Olsen tok i mot Leif Bachs minnepris på vegne av KIL Svømmegruppa.
Mats Kvisterø delte ut Leif Bachs minnepris som i år går til KIL Svømmegruppa. Odd-Steinar Olsen tok i mot prisen på vegne av Svømmegruppa og kunne fortelle fra scenen at midlene ville brukes til å utdanne flere instruktører slik at barn og ungdom kan få et bedre svømmetilbud.
Verre gikk det da Kolvereiddagene-sangen skulle gjennomføres. I forberedelsene til årets daga ser det ut til at komiteen hadde glemt å ansette en forsanger. For når bandet satte i gang kompet, var det usikkerhet blant publikum om når sangen egentlig startet og man måtte starte på nytt. Men noe må man ha å forbedre til neste år.
Det var litt småkaldt i været, men regnet holdt seg borte og gjorde at det også i år var mye folk i gatene langs bodene.